DA Den Europæiske Unions Tidende C 235/5

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 235/05

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1)

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»MIEL DE TENERIFE«

EF-Nr.: ES-PDO-0005-0943-24.01.2012

BGB ( ) BOB ( X )

1. Navn

»Miel de Tenerife«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.4 — Andre animalske produkter (æg, honning, forskellige mejeriprodukter undtagen smør, m.m.)

3.2. Beskrivelse af produktet med betegnelsen i punkt 1

»Miel de Tenerife« er den honning, som honningproducerende bier på øen Tenerife producerer af nektaren fra blomster eller af den søde, tyktflydende væske, som aflejrer sig på blade og andre plantedele (honningdug), på planter, der vokser i øens forskellige økosystemer. Den produceres i bistader med flytbare rammer og bliver ikke varmebehandlet under forarbejdningen. Den kan være flydende, cremet eller krystalliseret eller i form af bikager eller honning med stykker af honningtavler.

Der findes mange forskellige typer med forskellig farve og smag, hvilket afspejler øens mange forskellige økosystemer og former for flora.

Arter og typer

»Miel de Tenerife« kan være:

— Mangeblomstret honning: Honningen er kendetegnet ved, at der ikke er tale om én specifik dominerende planteart, men en blanding af flere forskellige.

— Enkeltblomstret honning: Honningen er kendetegnet ved en bestemt dominerende planteart, og hver enkelt honningtype har de organoleptiske, fysiske og kemiske egenskaber samt pollenegenskaber, der fremgår af denne varespecifikation. »Miel de Tenerife« BOB omfatter følgende enkeltblomstrede honninger: Retama del Teide, Tajinaste, avocado, kastanje, Brezal, Relinchón, Barrilla, fennikel, Poleo, agave, Malpica og Tedera.

— Honningdug-honning.

Særlige egenskaber ved »Miel de Tenerife« BOB

Fælles egenskaber ved »Miel de Tenerife BOB«

— Fysiske og kemiske egenskaber

»Miel de Tenerife« BOB-honning har følgende egenskaber:

Vandindhold Højst 18 % Vandaktivitet (aw) Højst 0,620 Hydroxymethylfurfural (HMF) Højst 20 mg/kg honning på emballeringstidspunktet Diastasetal (α-amylase) Mindst 12 enheder efter Schade-skalaen Frie syrer Højst 50 mEq/kg pH-værdi Fra 3,40 til 6,00 Prolin Mindst 150 mg/kg honning Fructose + glucose Over 60 g/100 g honning Saccharose Under 4 g/100 g honning

— Pollenegenskaber

Pollenspektrene for honninger fra Tenerife består af de plantearter, der findes på øen, og som hovedsagelig tilhører følgende familier: Aquifoliaceae, Cistaceae, Rubiaceae, Crassulaceae, Fabaceae, Brassicaceae, Oleaceae, Lamiaceae, Globulariaceae, Arecaceae, Rosaceae, Dipsacaceae, Salicaceae, Euphorbiaceae, Asteraceae, Polygonaceae, Tropaeolaceae, Anacardiaceae, Resedaceae, Amaranthaceae, Cactaceae, Lauraceae og Aizoaceae — i et forhold der stemmer overens med øens økosystemer. Honningerne indeholder derfor ikke pollen fra plantearter, der ikke findes på øen.

— Organoleptiske egenskaber

Sensorisk analyse af honninger fra Tenerife viser, at de ingen sensoriske fejl (fermentering, røgkontaminering osv.) har. De organoleptiske egenskaber — lugt, smag og tekstur — er meget forskelligartede, lige som farven, der kan spænde fra vandig hvid til mørk ravgul, hvilket beror på den mangfoldige og helt særlige flora, honningerne kommer fra.

Ved sensorisk analyse kaldes den grad, hvori en honnings organoleptiske egenskaber stemmer overens med egenskaberne hos en reference, målt på en skala fra 0 til 10, for »typiskhed«. Typiskheden for »Miel de Tenerife« BOB i form af enkeltblomstrede honninger og honningdug-honninger er altid mindst 6,5 ud af 10.

Yderligere egenskaber hos de forskellige honningtyper

Ud over de ovenfor beskrevne fælles egenskaber har de forskellige typer „Miel de Tenerife” nogle specifikke egenskaber som angivet i nedenstående tabel:

HONNINGTYPE YDERLIGERE EGENSKABER FYSISKE/KEMISKE POLLENEGENSKABER ORGANOLEPTISKE Elektrisk ledeevne (mS/cm) Farve (Pfund-skalaen) Specifikke pollen (%) Pollen-densitet (Maurizio-klasse) Duft Olfaktorisk-gustatorisk fornemmelse (aroma) Farve Retama del Teide (gyvel) Fra 0,150 til 0,500 Fra 12 til 114 mm > 30 % Spartocytisus supranubius II-IV Lav intensitet, blomsteragtig, vegetal Varm og lav intensitet Ekstrahvid til ravgul, med gyldne nuancer Slangehoved Fra 0,140 til 0,400 Fra 2 til 65 mm > 9 % Echium spp. I-III Lav intensitet, vegetal Let, lav intensitet, blomsteragtig, varm Gennemsigtig til meget lys ravgul, hvid i krystalliseret tilstand, med et anstrøg af beige Avocado Fra 0,700 til 0,800 ≥ 95 mm > 2 % Persea americana I-II Intens, varm, karamelagtig Intens og vedvarende, karamel, malt, med et afsluttende anstrøg af salt Mørkebrun til meget mørkebrun, nogle gange på grænsen til sort Kastanje ≥ 0,850 ≥ 90 mm > 75 % Castanea sativa III-V Meget intens, træagtig med anstrøg af harpiks Meget intens og vedvarende, træagtig, med et animalsk præg, harpiksagtig og tydelig bitter smag Mørkebrun til meget mørkebrun, med nogle få anstrøg af grønlige farver Lynghede Fra 0,400 til 0,800 ≥ 110 mm > 25 % Erica spp. II-III Middelkraftig intensitet, kemisk, med noter af blomster Middelkraftig intensitet, harpiksagtig, adstringerende Ravgul til mørk ravgul, med et anstrøg af rødlige farver, når produktet holdes op mod lyset, mørk beige i krystalliseret form Bastardsennep Fra 0,300 til 0,500 Fra 34 til 85 mm > 4 % Hirstfeldia incana I-II Middelkraftig intensitet, vegetal, undertiden med et anstrøg af en svovlagtig duft Middelkraftig intensitet, vegetal og frugtagtig Lys, med en meget tydelig gul farve — også når honningen krystalliserer Middagsblomst Fra 0,250 til 0,400 Fra 25 til 80 mm > 13 % Messem-bryanthemum crystallinum II-IV Lav intensitet, varm, voksagtig og mælkeagtig Middelkraftig intensitet, varm, karamel, mælkeagtig Lys beige, med striber på grund af hurtig krystallisering Fennikel Fra 0,400 til 0,700 ≥ 85 mm > 2 % Foeniculum vulgare I-IV Intens, krydret duft med anstrøg af den plante, hvorfra produktet kommer Krydret og med en udtalt antydning af lakrids Mørkebrun til meget mørkebrun Poleo Fra 0,150 til 0,400 Fra 40 til 114 mm > 1 % Bystropogon origanifolius I-III Meget intens, nærmest kemisk, ind imellem skarp Intens kemisk, phenolagtig og stærkt blomsteragtig Ekstralys ravgul til ravgul Agave Fra 0,400 til 0,800 ≥ 70 mm Spor Agave americana II-III Intens, med et animalsk præg, nuanceret Intens og vedvarende, nærmest animalsk, brændt Ravgul til mørk ravgul alt efter den pågældende flora Malpica Fra 0,300 til 0,400 Fra 70 til 100 mm > 4 % Carlina xeranthemoides II-III Stærkt frugtagtig og blomsteragtig Mild, blomster- og frugtagtig Lys ravgul med gyldne toner af perlemor i krystalliseret tilstand Tedera Fra 0,170 til 0,400 Fra 11 til 75 mm > 3 % Aspalthium bituminosum I-II Intenst vegetal og frugtagtig Middelkraftig intensitet, udpræget vegetal Lys ravgul med lysegule toner, som er mindre tydelige i krystalliseret tilstand Mangeblomstret Fra 0,150 til 0,800 > 12 mm Variabel procentdel af pollen fra Tenerifes flora I-V Variabel, fra meget mild til intens Variabel, fra let til intens Varierer og omfatter alle nuancer af ravgul

Honningdug-honninger har følgende egenskaber:

— Elektrisk ledeevne: mindst 0,800 (mS/cm)

— Farve: mindst 95 mm Pfund

— pH-værdi: over 3,81 (sædvanligvis højere, gennemsnitlig værdi 4,43)

— Frie syrer: mellem 23 mEq/kg og 50 mEq/kg

— Pollenegenskaber: mindst 0,3 % honningdugelementer og et variabelt pollenspektrum, med en høj andel af vindbestøvede arter

— Organoleptiske egenskaber: ravgul til mørk ravgul med et anstrøg af grønlige farver, næsten vegetal, varm og brændt duft, og varm, brændt aroma af middelkraftig intensitet med anstrøg af salt.

3.3. Råvarer (kun for forarbejdede produkter)

Ikke relevant.

3.4. Foder (kun for produkter af animalsk oprindelse)

Ikke relevant.

3.5. Specifikke etaper af produktionen, som skal finde sted i det afgrænsede geografiske område

»Miel de Tenerife« produceres, udvindes og forarbejdes i det afgrænsede geografiske område, dvs. på øen Tenerife.

Honningen kommer fra bistader, der står i øens forskellige økosystemer.

De honningtavler, der indeholder den forseglede honning, bringes hen til et lokale på biavlerens område, hvor honningen udvindes udelukkende ved koldslyngning og filtreres, så snart den kommer ud af honningslyngen. Derved opnås, at den honning, der oplagres, er uden fysiske urenheder og klar til emballering uanset den fysiske tilstand.

Den udvundne honning hældes over i specielle honningbundfældningstanke eller -spande af materiale til fødevarebrug og mærkes med de oplysninger, der skal sikre sporbarheden.

3.6. Særlige regler vedrørende udskæring, rivning eller emballering osv.

»Miel de Tenerife« emballeres i beholdere, der er fremstillet af materialer til fødevarebrug (glas, PET osv.), og som lukkes hermetisk og forsegles som garanti for, at emballagen ikke har været åbnet.

»Miel de Tenerife« BOB skal emballeres i det afgrænsede geografiske område i egnede, registrerede centre som garanti for produktets oprindelse og sikkerhed for, at kvaliteten opretholdes. Dette muliggør behørig overvågning og kontrol ved kilden for at sikre, at honningens kvalitet ikke forringes på grund af temperatur, fugt eller absorbering af fremmede stoffer eller lugte, når produktet forlader Tenerife med skib eller fly. Det minimerer ligeledes risikoen for, at produktet bliver blandet med andre honninger, der ikke er omfattet af den beskyttede oprindelsesbetegnelse.

3.7. Specifikke mærkningsregler

»Miel de Tenerife« BOB, der er beregnet til forbrug, skal være forsynet med en etiket eller kontroletiket med BOB-logoet, som kontrolleres af tilsynsorganet og udstedes af forvaltningsorganet. Etiketten skal inden markedsføringen påføres på produktet på en sådan måde, at den ikke kan anvendes igen.

Sort-hvid gengivelse af logoet for den beskyttede oprindelsesbetegnelse »Miel de Tenerife«:

FARVER: Grøn (Pantone 349) Blå (Pantone 300) Okkergul (Pantone 110 CB)

Den botaniske oprindelse af de enkeltblomstrede honninger, som opfylder de særlige betingelser for hver enkelt type, jf. punkt 3.2 i dette dokument, skal fremgå af etiketten.

4. Præcis afgrænsning af det geografiske område

Produktionsområdet er det område, som øen Tenerife, der ligger i øgruppen De Kanariske Øer i Det Atlantiske Ocean mellem 28° og 29° N og 16° og 17° W, udgør.

5. Forbindelse til det geografiske område

5.1. Det geografiske områdes egenart

5.1.1. Naturbestemte faktorer

Tenerife er den største ø i den kanariske øgruppe og har de højeste bjerge.

— Landområdet er domineret af en bjergkæde, der går tværs henover øen fra nordøst til sydvest, og med højdedrag, der bliver højere hen imod Las Cañadas og bjerget Teide midt på øen. Teide er med en højde på 3 718 meter det højeste punkt på øen og i hele Spanien.

— Klimaet har været af grundlæggende betydning for udviklingen af menneskelig aktivitet på øen. Passatvindene skaber en markant forskel i klimaet mellem øens vindside og læside. Temperaturen kan således variere fra under 10 °C på Teide til over 20 °C på kysten, og nedbørsmængden kan variere fra gennemsnitlig 200 mm ved kysten til over 2 000 mm på Teide. Resultatet af alt dette er, at der på øen findes mange forskellige vegetationszoner alt efter højdekurve og beliggenhed med en meget forskelligartet flora.

— Jordbundens egenskaber er meget specielle på grund af øens vulkanske oprindelse og de mange forskellige jordbundstyper, der varierer lige fra dyb, frugtbar jord til stenede, ringe udviklede jordbundstyper kaldet »malpaíses«. De mange forskellige jordbundsforhold er en vigtig faktor, for så vidt angår plantearternes udbredelse og forekomsten af meget specifikke arter, som er tilpasset til de meget specifikke jordbundstyper. Sammensætningen af planterne og deres nektar påvirkes også af den helt særlige sammensætning af de substrater, hvorpå de vokser.

Alle disse faktorer former de forskellige vegetationszoner lige fra strandområderne til bjergegnene, navnlig: tabaibales og cardonales (»buskagtig vortemælk«), termofilt skovland (spansk ene, mastikstræer, vild oliven osv.), monteverde (laurbærskove — hovedsagelig på øens nordside), pinjeskov og retamar de cumbre (»buskagtig bjerggyvel«), der udgør en meget speciel og varieret flora, som i folkemunde har givet Tenerife tilnavnet »miniaturekontinent«.

Øen Tenerife er voksested for i alt 1 370 plantearter, hvoraf 740 er endemiske. Ud af disse anses næsten 100 for at være af afgørende betydning for bierne med hensyn til deres nektar, pollen eller propolis. Forekomsten af endemiske planter og de forskellige former for flora, som øens geomorfologi og specifikke jordbundsforhold og klimatiske betingelser har afstedkommet, betyder, at Tenerife har florakombinationer, som er unikke i verden og kommer til udtryk i den lokale honnings forskelligartethed og egenskaber.

5.1.2. Menneskelige faktorer

Tenerifes biavlere fortsætter en tradition, der går over 600 år tilbage i tiden. Honningproduktion i det små som tilskud til familiens indkomst er et meget almindeligt kendetegn ved øens økonomi i landdistrikterne.

Biavlen foregår som følger:

— De fleste af bistaderne er lavet af træ.

— Bistaderne flyttes rundt på øen (stadeflytning).

— Bierne fjernes med den traditionelle børstemetode.

— Bierne bliver ikke fodret kunstigt, mens de producerer honning i bistaderne.

— Der anvendes stadig røgpustere, og som brændsel anvendes naturlige, traditionelle planteprodukter som f.eks. vortemælk (Euphorbia spp.), »stængelsukkulent-brandbæger« (Kleinia neriifolia), pinje, agave (Agave spp.) eller nåletræer (tørrede blade eller nåle fra Pinus canariensis).

— Forseglingen skrælles af på traditionel vis ved hjælp af en kniv eller skrællegaffel, og honningen udvindes fra rammerne ved koldslyngning. Umiddelbart derefter filtreres den, og den oplagres uden urenheder.

— I hele produktionsprocessen sørger man for ikke at forringe honningens kvalitet, og produktet varmebehandles derfor aldrig til mere end 44 °C og må ikke pasteuriseres.

— Abeja Negra Canaria (»kanarisk sort bi«), der er en art, som er tilpasset klimaet og orografien efter århundreders evolution, er et andet særkende for øens biavlerbranche.

5.2. Produktets egenart

Særpræget ved honninger fra Tenerife kommer til udtryk i deres fysiske, kemiske og sensoriske egenskaber samt pollenegenskaber.

Honninger fra Tenerife er berømt for deres friskhed (HMF-værdier: ≤ 20 mg/kg honning; diastasetal: mindst 12 enheder efter Schade-skalaen).

Der er tale om modne honninger med et vandindhold på 18 % eller derunder og en Aw-værdi på 0,620 eller derunder.

De er intakte, fordi de ikke bliver udsat for intens varmebehandling. De opvarmes til maksimalt 44 °C. Dette sikrer, at de særdeles karakteristiske egenskaber, de har fået via øens specifikke flora og øens bier, forbliver uændrede.

Produktet er specifikt som følge af øens botaniske diversitet med mange endemiske planter, hvilket kommer til udtryk i de mange forskellige honninger, der produceres, og som har meget markante farver, sensoriske profiler og teksturer, herunder en række unikke enkeltblomstrede honninger, der kun kan produceres på Tenerife.

»Miel de Tenerife« har pollenspektre, der adskiller den fra honninger, som produceres i andre dele af verden, herunder pollen af arter, som er endemiske for øen, hvilket i sig selv er et direkte bevis på forbindelsen mellem disse honninger og Tenerife. Ved at undersøge de forskellige pollenspektre i partier af »Miel de Tenerife« har man i årenes løb kunnet fastlægge de geografiske markører, der karakteriserer honningerne, dvs. de endemiske eller indførte plantearter, som på grund af deres repræsentativitet eller forekomstfrekvens i det overordnede pollenspektrum for honninger fra Tenerife, afgrænser dem geografisk, dvs. afgrænser dem til et givet område.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

»Miel de Tenerife« er et særligt, unikt produkt, der er direkte forbundet med det sted, hvor det er produceret, idet bierne producerer honningen via den flora, som er specifik og i mange tilfælde unik i verden.

»Miel de Tenerife« er kendetegnet ved øens store biodiversitet som følge af helt specielle miljøforhold på grund af øens vulkanske oprindelse, bjergrige topografi og de specielle vandforhold som følge af passatvindene fra Atlanterhavet, der er med til at skabe det store antal mikroklimaer og de forskelligartede naturlige habitater med en lang række endemiske plantearter af stor værdi for biavlere.

Ud over den særlige flora har Tenerife en biavlerbranche, der er en integreret del af øens landmiljø, hvor traditionel biavl praktiseres i det små, og produktionen sker meget omhyggeligt, hvilket resulterer i friske honninger med et lavt vandindhold på grund af det fremherskende klima, og som derfor holder sig godt.

Det forhold, at der ikke sker nogen aggressiv varmebehandling på noget trin i produktionsprocessen, sikrer, at man får et naturprodukt med den oprindelige sammensætning og de biologiske og organoleptiske egenskaber, produktet har fået via blomsterne og bierne på Tenerife, og resultatet er en lang række honninger med meget forskellige farver og egenskaber. Honninger af Retama del Teide, Tajinaste, Poleo, avocado osv. kendetegner i sig selv »Miel de Tenerife« som et særligt produkt.

Der er en lang tradition for honningproduktion på Tenerife, som holdes i hævd den dag i dag. Forbindelsen mellem Tenerife og biavlserhvervet bevidnes ikke blot af historiske kilder, men også af stednavne, traditioner og den folklore, der udgør øens kulturarv.

»Miel de Tenerife« indgår i mange opskrifter og traditionelle desserter, bl.a. gofio med honning og mandler, der er en autentisk traditionel ret, som er bevaret til vore dage. Både den lokale befolkning og turisterne sætter stor pris på de forskellige typer af »Miel de Tenerife«, og produktet bliver ofte omtalt i medierne (presse, radio, tv og internet) og er i over 15 år blevet markedsført under navnet »Miel de Tenerife«.

Henvisning til offentliggørelse af varespecifikationen

(Artikel 5, stk. 7, i forordning (EF) nr. 510/2006 (3))

http://www.gobiernodecanarias.org/agricultura/icca/Doc/Productos_calidad/PLIEGO_DE_CONDICIONES_DOP_MIEL_DE_TENERIFE.pdf

(1) EUT L 343 af 14.12.2012, s. 1.

(2) Erstattet af forordning (EU) nr. 1151/2012.

(3) Se fodnote 2.